ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250 παράγραφος 2 της συνθήκης ΕΚ

2002/0141 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο

1. εισαγωγη

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ προβλέπει ότι η Επιτροπή διατυπώνει γνώμη για τις τροπολογίες που πρότεινε το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει στη συνέχεια τη γνώμη της για τις τροπολογίες που πρότεινε το Κοινοβούλιο.

2. ιστορικο

Ημερομηνία έγκρισης της πρότασης [1] από την Επιτροπή // 11.07.2002

[1] ΕΕ C 262 E, 29.10.2002, σ. 449.

Ημερομηνία γνωμοδότησης της Οικονομικής και Κοινωνικής Επιτροπής [2] // 26.02.2003

[2] ΕΕ C 95, 23.4.2003, σ. 22.

Ημερομηνία γνωμοδότησης του Ευρωπαϊκού Κοινοβουλίου, σε πρώτη ανάγνωση: // 05.06.2003

Ημερομηνία πολιτικής συμφωνίας στο Συμβούλιο // 22.07.2003

Ημερομηνία έγκρισης της τροποποιημένης πρότασης. // 21.10.2003

Ημερομηνία καθορισμού της κοινής θέσης [3]: // 27.10.2003

[3] ΕΕ C 48 E, 24.2.2004, σ. 82.

Έγκριση από το Κοινοβούλιο της σύστασης για δεύτερη ανάγνωση: // 30.03.2004

3. αντικειμενο της προτασησ

Τρίτη πρόταση από μια δέσμη πέντε προτάσεων που ενοποιούν και επικαιροποιούν τους ισχύοντες κοινοτικούς κανόνες για την υγιεινή τρων τροφίμων.

Κύριος σκοπός της πρότασης είναι να συνδέσει περισσότερο τους υφιστάμενους κανόνες με την επιστήμη και τους κινδύνους και να εισαγάγει τις κύριες αρχές της νομοθεσίας για τα τρόφιμα (αρχή «από το αγρόκτημα στο τραπέζι», ορισμός των υποχρεώσεων των αρμοδίων αρχών). Τα προϊόντα που καλύπτονται από την πρόταση είναι το κρέας, τα προϊόντα αλιείας, τα δίθυρα μαλάκια και το γάλα.

4. γνωμη της επιτροπησ για τις τροπολογιεσ του ευρωπαϊκου κοινοβουλιου

Μια συμβιβαστική δέσμη τροπολογιών υποβλήθηκε στο Ευρωπαϊκό Κοινοβούλιο με τη σύμφωνη γνώμη του Συμβουλίου.

Οι ακόλουθες τροπολογίες του Κοινοβουλίου απηχούν τη συμφωνία συμβιβασμού που επετεύχθη μεταξύ των τριών θεσμικών οργάνων:

* Η τροπολογία 11: τεχνική τροπολογία που αποσαφηνίζει την ανάγκη εξέτασης του σφαγίου σε περίπτωση επείγουσας σφαγής των ζώων.

* Η τροπολογία 18: αλλαγή της διατύπωσης μόνο στη γερμανική έκδοση.

* Η τροπολογία 19: τεχνική τροπολογία που πρέπει να εξασφαλίζει ότι το ελεγκτικό προσωπικό, κατά τη διεξαγωγή των καθηκόντων ελέγχου, έχει ελεύθερη πρόσβαση στις εγκαταστάσεις των επιχειρήσεων τροφίμων.

* Η τροπολογία 20: υποχρεώνει τα κράτη μέλη να εξασφαλίσουν ότι υπάρχει επαρκές ελεγκτικό προσωπικό για την επιθεώρηση κρέατος.

* Η τροπολογία 22: εισαγάγει ευελιξία όσον αφορά ορισμένες δραστηριότητες ελέγχου σε μικρές επιχειρήσεις.

Η Επιτροπή αποδέχεται αυτές τις τροπολογίες.

Οι ακόλουθες τροπολογίες του Κοινοβουλίου δεν απηχούν τη συμφωνία συμβιβασμού που επετεύχθη μεταξύ των τριών θεσμικών οργάνων:

* Τροπολογίες 9 και 14: περιορίζουν τη δυνατότητα του προσωπικού των σφαγείων να βοηθούν τον επίσημο κτηνίατρο στην επιθεώρηση κρέατος πουλερικών και κουνελιών, εκτός από το κρέας των μόσχων και των χοίρων προς πάχυνση.

Η Επιτροπή δεν αποδέχθηκε αυτές τις δύο τροπολογίες. Ωστόσο, για να επιτευχθεί οριστική συμφωνία και να αποφευχθεί η συνδιαλλαγή, το Συμβούλιο είναι έτοιμο να αποδεχθεί τις τροπολογίες 9 και 14 εφόσον η Επιτροπή εκδώσει τη δήλωση στο παρακάτω παράρτημα. Κάτω από αυτές τις συνθήκες, η Επιτροπή μπορεί επίσης να αποδεχθεί την τελική συμβιβαστική λύση που περιλαμβάνει όλες τις τροπολογίες που αναφέρονται παραπάνω.

5. συμπερασμα

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως ανωτέρω.

ΠΑΡΑΡΤΗΜΑ

Δηλώσεις της Επιτροπής μέσα στο πλαίσιο της δεύτερης ανάγνωσης για την πρόταση κανονισμού του Ευρωπαϊκού Κοινοβουλίου και του Συμβουλίου για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο

Όσον αφορά το άρθρο 5, παράγραφος 6 και το παράρτημα I, μέρος III, κεφάλαιο III, η Επιτροπή, όσο το δυνατόν συντομότερα μετά από την έναρξη ισχύος του κανονισμού, θα εκπονήσει μια γενική έκθεση για το προσωπικό των σφαγείων που παρευρίσκεται στην επιθεώρηση κρέατος, ώστε να εξεταστεί αν, και κάτω από ποιες συνθήκες, το ισχύον σύστημα για το κρέας πουλερικών και κουνελιών μπορεί να επεκταθεί σε άλλα είδη, όπως χοίρους και μόσχους προς πάχυνση. Την έκθεση θα συνοδεύσει κατά περίπτωση μια νομοθετική πρόταση.